**Эфендиева Эльза Гадисовна,**

**МКОУ «Ярагказмалярская СОШ им. М. Ярагского»,**

**учитель родного (лезгинского) языка и литературы.**

**Лезги чIалан ва литературадин тарсара**

**техникадин цIийи такьатар ишлемишун.**

Илим ва техника вилик физвай девирра школадин вилик важиблу месэлаяр акъвазнава. Абур, сифте нубатда, аялриз дерин чирвилер ва тербия гуникай ибарат я.

Школайра дидед чIал чирунин вилик акъвазнавай везифа - ам лезги халкьдин арада важиблу алат тирди чируникай, дидед чIалал чпин фикирар ачухдиз лугьуз, литературный лезги чIалалди рахаз ва кхьиз чируникай ибарат я.

И месэлаяр гьялун патал цIийи рекьер ва къайдаяр жагъурун, абур тежрибада ишлемишун чарасуз я. Ихьтин рекьерикай сад тарсара техникадин чирвилер гудай алатрикай менфят къачун я.

Эхиримжи йисара чи республикадин школайра техникадин алатар саки вири предметрин тарсара ишлемишзава. И рекьяй чахъ тайин тежриба хьанва. Амма анжах лезги чIалан ва литературадин тарсара техникадин алатар тIимил ишлемишзава.

Садазни сир туш, аялриз ктабар кIелунилай компьютердиз килигиз, къугъваз, адал кIвалахиз гзаф кIанда. Компьютерный технологийри тарсар методикадин вини дережада аваз тухудай ва аялриз эсерар веревирд ийидай мумкинвилер гузва. Гьавиляй чаз и месэладин гьакъиндай са бязи фикирар лугьуз кIанзава.

Лезги чIалан ва литературадин тарсарин кьилин мурад-метлеб аялрин рахунрин чIал ачухарун, абуруз программада къалурнавай чирвилер гун, лезги чIалалди кIелиз ва кхьиз чирун ва дидед чIални литература кIанарун я. И истемишунар кьилиз акъудиз лезги чIаланни литературадин муаллимдиз вичин кIвалахда методикадин цIийи къайдаяр ва техника­дин алатар ишлемишуни куьмек гуда.

Агъзур йисаралди ишлемишзавай ва са гзаф школайра лап алай вахтундани аялриз чирвилер гунин кьилин къайда ихьтинди я: муаллимди суьгьбетзава, яни чирвилер гузва, аялри адаз яб гузва, яни чирвилер къачузва. Амма аял вичин гьавурда акьунани ва я акьуначни муаллимдиз малум туш. Яни муаллимдихъай аялдихъ алакъа (дуьз алакъа) ава, аялдихъай муаллимдихъ (элкъвей алакъа) авач. Нетижада, аял вичин гъавурда акьунани ва я акьуначни чин тийиз, муаллимдивай адаз цIийи чирвилер гуз жезвач. Гьелбетда, аялди муаллимдин суалдиз гъил хкажна жаваб гун - им элкъвей алакъа я. ИкI са тарсуна анжах вад-цIуд аялдивай хабар кьаз жеда. Амма алай девирда чна вири классдивай, гьамни мукьвал-мукьвал, хабар кьуна кIанзава. Ихьтин мумкинвал чаз техникадин такьатри ва метотикадин цIийи къайдайри гузва.

Алай вахтунда халкьдин образование вилик финин кьетIенвилерикай сад школада чирвилерин тербия гунин карда техникадин тадаракар ишлемишун я.

Эхиримжи йисара чи гьукуматда техникадин такьатар хейлин вилик фенва, компьютеррал элячIнава. Гьар са муаллим лезги чIалан ва литературадин тарсариз гьазур жедайла адавай компьютердал проектар, презентацияр, къугъунар, жуьреба-жуьре тапшуругъар гьазурна, проекторный доскадал аялриз къалуриз ва чириз жеда. Виликдай гьар са райондин ва я са шумуд райондин школаяр кинофильмайралди таъминарнавай ва кьилди фильмотекаяр тешкилнавай. Амма и алатар лезги чIаланни литературадин тарсара ишлемишун патал авай учебный материалри (диафильм, диапозитив, кинофильм, грампластинка, лентинал кхьенвай сесер ва мсб.) кьадар лап тIимил тир.

Лезги чIалан ва литературадин тарсара техникадин такьатар гьикI ишлемишиз жеда?

Компьютердин кIвалах аялрихъ галаз гъвечIи классрилай башламишна кIанда. Аялриз сад лагьай классдилай проектар гьазуриз, абурукай тарсара менфят къачуз чирна кIанда. Лезги чIалан тарсара муаллимдивай урус чIалалди гьазурнавай проектрикай менфят къачуз жеда. Месела: «СтIал Сулейманан музей», «Москвадин зоопарк», «Вагьши ва кIвалин гьайванар», «Школьникрин режим ва михьивал», «За дидедиз куьмек гузва» ва масабур. Ихьтин проектар урус чIалан тар­сара ишлемишзава. Абур лезги чIалан ва литературадин тарсара къалурна кIанда.

Лезги чIаланни литературадин тарсара ишлемишиз жедай диафильмайрин кьадар тIимил тир. Гьавиляй муаллимривай чкадин шартIара, чпиз мумкинвал авай ва программадихъ галаз кьазвай материал бинеда кьуна, хсуси диафильмаяр туькIуьриз жедай. И кар патал пуд затI герек тир: шуькIуь пленкадал шикилар ядай аппарат, позитивдин пленка ва шикилар ягъун патал гьазурнавай материал.

Виликдай диафильмаяр, диапозитивар ва эпифильмаяр чIал ачухарунин, цIийи материал чирзавай, алатай материал тикрар хъийизвай тарсара ишлемишзавайтIа, алай девирда вири и крар компьютерралди кьиле тухуз жезва. Лезги чIалан ва литературадин тарсара адетдин тушир къайдаяр ишлемишуни абурун ери хкажуниз, аялрин зигьин, кьатIунар артухаруниз, абурун чирвилер гегьеншаруниз, дидед чIалан къадир хьуниз еке куьмек гуда. И жуьре тарсар тухуни хъсан нетижаяр гуда: аялриз дидед чIал дериндай чир жеда, абур хайи халкьдин тарихдихъ, адетрихъ галаз таниш жеда, дидед чIал хуьнин ва ам вилик финин карда чпин пай кутада.

**Литература:**

1. Акимов Къ. Х. Школада лезги литература чирунин методикадин месэлаяр - Махачкъала Дагучпедгиз, 1983 йис.
2. Лезги чIалан ва литературадин программаяр, 5-11 классар - Махачкъала, 2012 йис.
3. Бабаев В.А. Лезги чIалан методика - Махачкъала, 2005 йис.